ANC-kaders verdien miljoene, maar niemand beantwoord ŉ foonoproepFoto bloot ter illustrasie. (Foto: Julian Hochgesang / Unsplash) Dit wil voorkom of ANC-kaders al hoe meer geld in hul sakke steek terwyl basiese funksies – soos om foonoproepe te beantwoord – by nasionale en provinsiale staatsdepartemente in duie stort. Die DA het oor die afgelope drie weke ŉ navorsingsprojek onderneem en bevind dat sewe uit elke tien telefoonoproepe wat aan ANC-beheerde regeringsdepartemente gemaak word, glad nie beantwoord word nie. E-posse met navrae is ook aan 37 nasionale departemente gestuur, waarvan byna 60% glo nie op navrae gereageer het nie. Dít terwyl ŉ salarisverhoging van altesaam R373 miljoen aan ANC-kaders in staatsdepartemente toegegstaan is. Dr. Leon Schreiber, die DA se skaduminister van openbare dienste en administrasie, verduidelik dat die party met hul navorsing die basiese vermoë van 140 nasionale en provinsiale regeringsdepartemente – waaronder die Suid-Afrikaanse Polisiediens – wou toets om telefone te beantwoord. Die party het ook ŉ vraag vir elke departement oor hul werksaamhede voorberei, sou die oproep wel beantwoord word. Volgens Schreiber het die fone in elke geval vir minstens 30 sekondes gelui. “Terselfdertyd het ons ook e-posse aan 37 nasionale staatsdepartemente gestuur met vrae wat lede van die publiek realisties sou vra. Ons het die departement van maatskaplike ontwikkeling byvoorbeeld vir inligting oor die huidige lys van beskikbare toelaes gevra. In die geval van die departement van minerale bronne het ons inligting gevra oor hoe om aansoek vir ŉ mynpermit te doen, en by die departement van basiese onderwys het ons navraag gedoen daaroor of ŉ leerder uit die skool geskors kan word omdat sy swanger is. “In gevalle waar die aanvanklike e-pos nie beantwoord is nie, het ons dit met twee bykomende e-posse opgevolg.” Volgens Schreiber het die party altesaam 120 telefoonoproepe gemaak en 111 e-posse gestuur. In dieselfde tyd as wat die DA met hul navorsing besig was, het Ayanda Dlodlo, minister van staatsdiens en administrasie, ná ŉ parlementêre navraag deur die party bevestig dat ŉ salarisverhoging van R373 miljoen aan ANC-kaders toegestaan is. Dlodlo het dié verhoging glo as “regverdig, billik en doeltreffend” beskryf. Schreiber sê die DA verwerp dié “fantasie” dat só ŉ verhoging enigsins geregverdig is, aangesien kaders nie eens ŉ telefoonoproep kan beantwoord nie, maar al hoe ryker word terwyl miljoene Suid-Afrikaners nie meer brandstof of kos kan bekostig nie. Nasionale staatsdepartemente “In nasionale staatsdepartemente, waar korrupsie van ANC-kaderontplooiing steeds hoogty vier, het 59% van die 37 departemente op geen van die drie e-posse gereageer nie. Boonop het 65% van hierdie departemente – waaronder die Presidensie en departement van kommunikasie – ná drie afsonderlike pogings nie eens die telefoon beantwoord nie. “In totaal het 22 uit 37 nasionale staatsdepartemente versuim om op e-posse te reageer. In sewe van hierdie gevalle het die departement glad nie eens ŉ werkende e-posadres gehad nie. Dit beteken dat lede van die publiek se e-posse nooit eens by dié departemente sal uitkom nie.”